Tuul Sepp

Tuul Sepp (sünninimi Tuul Sarv; sündinud 24. jaanuaril 1984) on eesti loomaökoloog ja teaduse populariseerija.
Teadurina uurib ta lindude füsioloogiat, ökoloogiat, immunoloogiat ja käitumist. Tema doktoritöö rohevintide hematoloogilistest tervisenäitajatest võitis 2012. aasta üliõpilaste teadustööde riikliku konkursi peapreemia. Ta oli 2012. aastal ajakirja Eesti Looduse kõige viljakam autor. Samal aastal pälvis ta Eesti teaduse populariseerimise auhinna; kaks aastat hiljem tuli kultuuriajalehe Sirp auhinna laureaadiks.

Haridustee ja akadeemilised kraadid

Ta lõpetas 2002. aastal hõbemedaliga Hugo Treffneri Gümnaasiumi bioloogia-keemia eriklassi. 2002. aastal astus ta Tartu Ülikooli bioloogia-geograafia teaduskonda ja lõpetas seal 2005. aastal bakalaureuseõppe bioloogia erialal (3+2 õppekava alusel) ning 2008. aastal magistriõppe loodusteaduse magistri kraadiga zooloogias ja hüdrobioloogias (cum laude).

Doktoritöö

Pärast neli aastat kestnud õpinguid Tartu ülikooli doktorantuuris (2008–2012) kaitses Sepp 10. augustil 2012 doktorikraadi (PhD) loomaökoloogias väitekirjaga "Hematological health state indices of greenfinches: sources of individual variation and responses to immune system manipulation" ("Rohevintide hematoloogilised tervisenäitajad: individuaalse varieeruvuse põhjused ja vastused immuunsüsteemi manipuleerimisele"). Doktoritööd juhendas Peeter Hõrak ja oponeeris Arizona Osariigi Ülikooli juhtivteadur Kevin J. McGraw. 
Doktoritöö näitas, et karotenoididel (pigmentidel) võib tõepoolest olla roll immuunvastuse ja selle hinna kujunemisel ning et oksüdatiivsed kahjustused moodustavad tõepoolest osa immuunvastuse hinnast. Linnu võimet tulla toime oksüdatiivse stressiga peegeldavad tema mustad sulestikulaigud, kuid mitte karotenoidsed ornamendid. Oma töö tulemusena veendus autor, et rohevinte võib pidada heaks immuunökoloogia mudelorganismiks ning nende abil võib leida vastuseid mitmetele immuunökoloogia võtmeküsimustele. Samuti tõdes ta, et on selge, et koos immuunökoloogia võtmeküsimustele vastuste otsimisega peab paralleelselt toimuma ka meetodite väljatöötamine, testimine ja uurimine, sest vaid nii on võimalik ühendada üksteisest pealtnäha kaugel asuvad distsipliinid – immunoloogia ja ökoloogia – ning nende teadusharude integreerimise abil leida vastuseid küsimustele, mida kumbki haru eraldi lahendada ei suudaks.

Teadustöö

Tema peamisteks uurimissuundadeks on lindude immuunökoloogia ja isiksuseuuringud. Ta uurib lindude käitumise, signaaltunnuste ja immuunfunktsiooni individuaalse kovarieerumise mehhanisme ja funktsiooni lutempo sündroomi kontekstis.
Ta on Tartu ülikooli ökolooga ja maateaduste instituudi zooloogia osakonna loomaökoloogia õppetooli teadur ja immuunökoloogia töörühma liige. Töörühma koosseisus uurib Sepp ka vananemisega seotud füsioloogilisi protsesse pikaealisel merelinnul kalakajakal.
Aastatel 2009–2014 osales ta kolleegidega (Jaanus Remmi, Peeter Hõraku, külalisprofessor Indrikis Kramsi ja veel mõne teisega) Eesti Teadusagentuuri sihtfinantseerimise toel teostatava projekti "Füsioloogiline käitumisökoloogia: füsioloogiline meetod ökoloogia, käitumis- ja evolutsiooniuuringute teenistuses" täitmises. Projekti raames uuriti lindude füsioloogilisi ja käitumuslikke vastuseid sigimispingutuse, elupaiga kvaliteedi, toitumistingimuste ja dieedi erinevustele ja mitmesuguste stressorite ning parasiitide toimele looduslikes populatsioonides, rakendades selleks uudseid analüütilisi tehnoloogiaid.
Pärast edukat 2012. aastat teaduskarjääris (doktorikraadi kaitsmine) ja Arizona Osariigi Ülikooli tippteaduri Kevin McGraw' kommentaari, et ta heal meelel näeks Tuul Seppa nüüd oma uurimisrühmas, püstitas Sepp 2013. aastaks eesmärgi saada Marie Curie järeldoktorandi grant Arizona ülikooli minekuks. See eesmärk täitus ja alates juulist 2016 viibib ta Phoenixis.

Töökäik

Ta oli alates 2012. aasta septembrist Tartu Ülikooli ökoloogia ja maateaduste instituudi zooloogia osakonna loomaökoloogia õppetooli teadur ja immuunökoloogia töörühma liige.
Alates 1. juulist 2016 on ta USA Arizona Osariigi Ülikooli järeldoktor.

Õppetöö

Uurimistöö kõrval võttis ta osa (enne USA-sse minekut) õppetööst Tartu ülikoolis – ta luges loenguid etoloogia ja parasitoloogia ainekursuse raames.

Turniiribridž

Tuul Sepp mängib malet ja bridži, on osalenud ka turniirivõistlustel. Kunagi jäi ta napilt välja Eesti naiste malemeistrivõistluste finaalist. Edukamalt on läinud teisel mõttespordialal – turniiribridžis, kus ta on tulnud kahel korral Eesti meistriks segapaaride klassis (2009 ja 2012) ja koos kaksikõe Pihel Sarvega kuulunud Eesti naiste koondisse. Parim tulemus rahvusvahelistel võistlustel on 2009. aastal Poiana Braşovis saavutatud 6. koht Euroopa juuniorvõistkondade meistrivõistlustel. Tuul Sepp on 2017. aastal ilmunud bridžiõpiku kaasautor.

Isiklikku

Tuul Sepa vaarisa Jaan Sarv oli Tartu ülikooli matemaatikaprofessor, isa etnogeograaf Heno Sarv ja ema folklorist Kadi Sarv. Tuulel on kolm õde. Kaksikõde Pihel Kuusk on Riigikohtu halduskolleegiumi nõunik. Noorim õdedest Meel Valk ja vanim Kail Visla on rahvamuusikud.
Tuule abikaasa on Tartu ülikooli geoloogia osakonna doktorant Siim Sepp. Seppade peres kasvab tütar Säde (sündinud 2006) ja poeg Hüüp (sündinud 2010).
Sepp valdab eesti, inglise ja saksa keelt. Ta loeb meelsasti populaarteaduslikku ja fantaasiakirjandust. Spordialadest harrastab suusatamist, jooksmist ja ujumist.
Sepp on koos oma perega reisinud puhkuse ajal USA lääneosariikides.